Document ID: 32008R0357

ΚΑΝΟΝΙΣΜΌΣ (ΕΚ) αριθ. 357/2008 ΤΗΣ ΕΠΙΤΡΟΠΉΣ
της 22ας Απριλίου 2008
για την τροποποίηση του παραρτήματος V του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23α στοιχείο ζ),
Εκτιμώντας τα ακόλουθα:
(1)
Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (ΜΣΕ) σε ζώα. Εφαρμόζεται στην παραγωγή και διάθεση στην αγορά ζώντων ζώων και προϊόντων ζωικής προέλευσης και, σε συγκεκριμένες περιπτώσεις, στις εξαγωγές τους.
(2)
Το παράρτημα V του κανονισμού (ΕΚ) αριθ. 999/2001 ορίζει τους κανόνες για την αφαίρεση και την απόρριψη του ειδικού υλικού κινδύνου.
(3)
Διάφοροι παράγοντες δείχνουν ευνοϊκή τάση της επιδημίας ΣΕΒ και σαφή βελτίωση της κατάστασης τα τελευταία χρόνια λόγω των μέτρων που έχουν ληφθεί για τον περιορισμό του κινδύνου, και ειδικότερα λόγω της πλήρους απαγόρευσης ζωοτροφών και λόγω της αφαίρεσης και της καταστροφής των ειδικών υλικών κινδύνου.
(4)
Ένας από τους στρατηγικούς στόχους του χάρτη πορείας ΜΣΕ της Επιτροπής, που εγκρίθηκε στις 15 Ιουλίου 2005 (2), είναι η εξασφάλιση και διατήρηση του σημερινού επιπέδου προστασίας του καταναλωτή συνεχίζοντας τη διασφάλιση της ασφαλούς αφαίρεσης των ειδικών υλικών κινδύνου αλλά και της τροποποίησης του πίνακα ή της ηλικίας των ζώων για τα οποία προβλέπεται αφαίρεση των ειδικών υλικών κινδύνου με βάση νέες και εξελισσόμενες επιστημονικές γνώμες.
(5)
Στη γνώμη που εξέδωσε στις 19 Απριλίου 2007 η Ευρωπαϊκή Αρχή για την Ασφάλεια των Τροφίμων κατέληξε στο συμπέρασμα ότι βάσει της τρέχουσας επιστημονικής γνώσης η πιθανή ανιχνεύσιμη μολυσματικότητα στο κεντρικό νευρικό σύστημα των βοοειδών εμφανίζεται στα τρία τέταρτα περίπου της περιόδου επώασης και ότι μπορεί να προβλεφθεί ότι η μολυσματικότητα θα ήταν υποανιχνεύσιμη ή ακόμα απούσα σε βοοειδή ηλικίας 33 μηνών.
(6)
Η μέση ηλικία των θετικών κρουσμάτων ΣΕΒ που έχουν αναφερθεί στην Κοινότητα αυξήθηκε από 86 σε 121 μήνες από το 2001 έως το 2006. Στην ίδια περίοδο, με βάση περισσότερα από 60 εκατ. βοοειδή που εξετάσθηκαν, αναφέρθηκαν στην Κοινότητα μόνο επτά περιπτώσεις ΣΕΒ σε βοοειδή ηλικίας κάτω των 35 μηνών από συνολικά 7 413 περιπτώσεις ΣΕΒ.
(7)
Συνεπώς, υπάρχει επιστημονική βάση για την αναθεώρηση του ορίου ηλικίας για την αφαίρεση ορισμένων ειδικών υλικών κινδύνου σε βοοειδή, ειδικότερα όσον αφορά τη σπονδυλική στήλη. Ενόψει της ανάπτυξης της μολυσματικότητας στο κεντρικό νευρικό σύστημα κατά την περίοδο επώασης, της δομής ηλικίας των θετικών κρουσμάτων ΣΕΒ και της μείωσης της έκθεσης των βοοειδών που γεννήθηκαν μετά την 1η Ιανουαρίου 2001, το όριο ηλικίας για την αφαίρεση της σπονδυλικής στήλης, συμπεριλαμβανομένων των ισχιακών γαγγλίων βοοειδών, ως ειδικών υλικών κινδύνου, μπορεί να αυξηθεί από τους 24 στους 30 μήνες. Συνεπώς, ο ορισμός του ειδικού υλικού κινδύνου στο παράρτημα V του κανονισμού (ΕΚ) αριθ. 999/2001 πρέπει να τροποποιηθεί.
(8)
Ο κανονισμός (ΕΚ) αριθ. 999/2001 πρέπει επομένως να τροποποιηθεί αναλόγως.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα V του κανονισμού (ΕΚ) αριθ. 999/2001, το σημείο 1 στοιχείο α) περίπτωση ii) αντικαθίσταται από το ακόλουθο κείμενο:
«ii)
η σπονδυλική στήλη εκτός από τους σπονδύλους της ουράς, τις ακανθώδεις και τις εγκάρσιες αποφύσεις των αυχενικών, των θωρακικών και των οσφυϊκών σπονδύλων και τη μέση ιερά ακρολοφία και τις πτέρυγες του ιερού, αλλά συμπεριλαμβανομένων των γαγγλίων της ραχιαίας ρίζας, των βοοειδών ηλικίας άνω των 30 μηνών· και».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Απριλίου 2008.

Labels: 0
15
6